REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/204-16

30. septembar 2016. godine

B e o g r a d

ZAPISNIK

SA OSME SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 30. SEPTEMBRA 2016. GODINE

Sednica je počela u 11,05 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Katarina Rakić, Aleksandra Đurović, Branka Stamenković, Branimir Jovanović, Nenad Konstantinović i Petar Petrović.

Sednici su prisustvovali i zamenci članova Odbora: Marko Zeljug, zamenik Darka Laketića, Vesna Rakonjac, zamenik Veroljuba Matića, Goran Nikolić, zamenik Dušice Stojković, Milorad Mirčić, zamenik Vojislava Šešelja, Aleksandra Jerkov, zamenik Bojana Pajtića (pristupila sednici u toku razmatranja prve tačke dnevnog reda) i Marinika Tepić, zamenik Nenada Čanka.

Sednici nisu prisustvovali članovi Odbora: Darko Laketić, Veroljub Matić, Dušica Stojković, Đorđe Milićević, Vojislav Šešelj, Nemanja Šarović, Bojan Pajtić, Momo Čolaković i Nenad Čanak.

Sednici su prisustvovali i narodni poslanici: Dejan Šulkić i Ivana Nikolić.

Sednici je prisustvovala i Svetislava Bulajić, generalni sekretar Narodne skupštine.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa Sedme sednice Odbora -

1. Razmatranje zahteva Sonje Podunavac, zamenika člana Republičke izborne komisije, za davanje mišljenja za obavljanje druge javne funkcije (21 broj 02-2042/16 od 14. septembra 2016. godine);
2. Razmatranje zahteva Mire Petrović, narodnog poslanika, za davanje mišljenja za obavljanje druge javne funkcije (21 broj 02-2124/16 od 20. septembra 2016. godine);
3. Razmatranje predloga generalnog sekretara Narodne skupštine za postavljenje vršioca dužnosti pomoćnika generalnog sekretara Narodne skupštine - rukovodilac Sektora za opšte poslove (03 broj 112-2187/16 od 26. septembra 2016. godine);
4. Utvrđivanje spiska nalepnica za parkiranje A-I i A-II.

Pre izjašnjavanja o zapisniku sa Sedme sednice Odbora, Branka Stamenković je iznela primedbu koja se odnosi na to da je potrebno da se u zapisnik brojčano navode rezultati svakog glasanja, odnosno da se pojedinačno, za svakog člana, odnosno zamenika člana Odbora, navede kako se prilikom odlučivanja izjašnjavao.

Odbor većinom glasova nije prihvatio primedbu Branke Stamenković na zapisnik.

S obzirom na to da više nije bilo primedbi na zapisnik, Odbor je većinom glasova usvojio zapisnik sa Sedme sednice Odbora, u tekstu koji je dostavljen.

**Prva tačka dnevnog reda**: Razmatranje zahteva Sonje Podunavac, zamenika člana Republičke izborne komisije, za davanje mišljenja za obavljanje druge javne funkcije (21 broj 02-2042/16 od 14. septembra 2016. godine)

Predsednik Odbora je obavestio članove Odbora da je Sonja Podunavac, u skladu sa članom 28. stav 4. Zakona o Agenciji za borbu protiv korupcije, podnela zahtev za davanje pozitivnog mišljenja da uz vršenje funkcije zamenika člana Republičke izborne komisije, obavlja i funkciju sekretara Sekretarijata za inspekcijske poslove, Gradske uprave grada Beograda.

U diskusiji su učestvovali: Branka Stamenković, Milorad Mirčić i Nenad Konstantinović.

Branka Stamenković je pozvala članove Odbora da glasaju protiv davanja pozitivnog mišljenja za obavljanje druge javne funkcije jer u konkretnom slučaju ne postoji zakonska obaveza Sonje Podunavac da istovremeno obavlja dve funkcije i navela da je potrebno da Odbor promeni praksu automatskog davanja pozitivnog mišljenja. Milorad Mirčić je istakao da je principijelno protiv istovremenog vršenja više funkcija iako, u konkretnom slučaju, ono nije u suprotnosti sa zakonom. Nenad Konstantinović je istakao da Odbor ne treba da zauzima načelne stavove, već da zasniva mišljenje na osnovu činjenica u svakom konkretnom slučaju.

Na predlog predsednika, Odbor je većinom glasova dao pozitivno mišljenje da Sonja Podunavac uz vršenje funkcije zamenika člana Republičke izborne komisije, može da vrši i funkciju sekretara Sekretarijata za inspekcijske poslove, Gradske uprave grada Beograda.

**Druga tačka dnevnog reda**: Razmatranje zahteva Mire Petrović, narodnog poslanika, za davanje mišljenja za obavljanje druge javne funkcije (21 broj 02-2124/16 od 20. septembra 2016. godine)

Predsednik Odbora je obavestio članove Odbora da je narodni poslanik Mira Petrović, u skladu sa članom 28. stav 4. Zakona o Agenciji za borbu protiv korupcije, podnela zahtev za davanje pozitivnog mišljenja, da uz vršenje funkcije narodnog poslanika, vrši i funkciju vršioca dužnosti direktora Javnog preduzeća „Pošta Srbije“.

U diskusiji su učestvovali: Aleksandra Jerkov, Nenad Konstantinović, Aleksandar Martinović, Branka Stamenković, Dejan Šulkić, Milorad Mirčić, Marinika Tepić, Aleksandar Marković i Petar Petrović.

Pojedini članovi Odbora zauzeli su stav da je davanje pozitivnog mišljenja povodom ovog zahteva neprihvatljivo; da se uz funkciju narodnog poslanika ne može efikasno obavljati i funkcija v.d. direktora javnog preduzeća, kao i da je Zakonom o javnim preduzećima predviđeno da direktor javnog preduzeća ne može istovremeno biti i član organa političke stranke.

Sa druge strane je istaknuto da Odbor postupa u skladu sa Poslovnikom i Zakonom o Agenciji za borbu protiv korupcije, da ima obavezu davanja mišljenja (pozitivnog ili negativnog), a da konačnu odluku o tome da li funkcioner može da obavlja drugu javnu funkciju donosi Agencija za borbu protiv korupcije. Takođe je navedeno da se zahtev odnosi na obavljanje funkcije v.d. direkora dok će odluka o direktoru Javnog preduzeća „Pošta Srbije“ biti doneta nakon sprovođenja konkursa, u skladu sa Zakonom o javnim preduzećima.

Na predlog predsednika, Odbor je većinom glasova dao pozitivno mišljenje da Mira Petrović, uz vršenje funkcije narodnog poslanika, može da vrši i funkciju vršioca dužnosti direktora Javnog preduzeća „Pošta Srbije“.

**Treća tačka dnevnog reda:** Razmatranje predloga generalnog sekretara Narodne skupštine za postavljenje vršioca dužnosti pomoćnika generalnog sekretara Narodne skupštine - rukovodilac Sektora za opšte poslove (03 broj 112-2187/16 od 26. septembra 2016. godine)

Predsednik Odbora podsetio je članove Odbora da je odredbom člana 67a Zakona o državnim službenicima propisano da do postavljenja državnog službenika na položaj može biti postavljen vršilac dužnosti na šest meseci, bez internog ili javnog konkursa i pozvao Svetislavu Bulajić, generalnog sekretara Narodne skupštine da obrazloži podneti predlog. Svetislava Bulajić je istakla da je za vršioca dužnosti pomoćnika generalnog sekretara Narodne skupštine - rukovodioca Sektora za opšte poslove predložila lice koje ima potrebno iskustvo jer je već obavljalo tu funkciju u Narodnoj skupštini, kao i da će za navedeno radno mesto biti raspisan javni konkurs.

Diskusije nije bilo.

Na predlog predsednika, Odbor je većinom glasova doneo rešenje o postavljenju Mirjane Nedeljković na mesto vršioca dužnosti pomoćnika generalnog sekretara – rukovodioca Sektora za opšte poslove, na šest meseci.

**Četvrta tačka dnevnog reda:** Utvrđivanje spiska nalepnica za parkiranje A-I i A-II

Diskusije nije bilo.

Na predlog predsednika, Odbor je većinom glasova utvrdio Spisak nalepnica za parkiranje A-I i A-II.

Sednica je završena u 12,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović